CELEX: 32019D1733
Language: da
Date: 2019-10-15 00:00:00
Title: Kommissionens gennemførelsesafgørelse 2019/1733 af 15. oktober 2019 om den vurdering, der er foretaget i henhold til Europa-Parlamentets og Rådets forordning (EU) 2018/1139 af en midlertidig dispensation fra visse bestemmelser i Kommissionens forordning (EU) nr. 1178/2011, der er indrømmet af Det Forenede Kongerige (meddelt under nummer C(2019) 7401) (Kun den engelske udgave er autentisk) (EØS-relevant tekst)

17.10.2019   
               
               
                  DA
               
               
                  Den Europæiske Unions Tidende
               
               
                  L 264/39
               
            
         KOMMISSIONENS GENNEMFØRELSESAFGØRELSE 2019/1733
         af 15. oktober 2019
         om den vurdering, der er foretaget i henhold til Europa-Parlamentets og Rådets forordning (EU) 2018/1139 af en midlertidig dispensation fra visse bestemmelser i Kommissionens forordning (EU) nr. 1178/2011, der er indrømmet af Det Forenede Kongerige
         (meddelt under nummer C(2019) 7401)
         (Kun den engelske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/1139 af 4. juli 2018 om fælles regler for civil luftfart og oprettelse af Den Europæiske Unions Luftfartssikkerhedsagentur og om ændring af forordning (EF) nr. 2111/2005, (EF) nr. 1008/2008, (EU) nr. 996/2010, (EU) nr. 376/2014 og Europa-Parlaments og Rådets direktiv 2014/30/EU og 2014/53/EU og om ophævelse af Europa-Parlamentets og Rådets forordning (EF) nr. 552/2004 og (EF) nr. 216/2008 og Rådets forordning (EØF) nr. 3922/91 (1), særlig artikel 71, stk. 2, og
         ud fra følgende betragtninger:
         
                     (1)
                  
                  
                     Den 19. oktober 2018 meddelte Det Forenede Kongerige Kommissionen, Den Europæiske Unions Luftfartssikkerhedsagentur (»agenturet«) og de øvrige medlemsstater, at det havde indrømmet alle, der har ansøgt om et pilotcertifikat, dispensation fra punkt MED.B.001, litra d), punkt 1, nr. i), i bilag IV (DEL-MED) til Kommissionens forordning (EU) nr. 1178/2011 (2).
                  
               
                     (2)
                  
                  
                     Den dispensation, der er indrømmet af Det Forenede Kongerige, udvider anvendelsen af punkt MED.B.001, litra d), punkt 1, nr. i), i forordning (EU) nr. 1178/2011 til alle ansøgere for så vidt angår den første udstedelse af et erhvervsmæssigt pilotcertifikat (»CPL«), et pilotcertifikat til luftfartøjer med flere besætningsmedlemmer (»MPL«) og et pilotcertifikat til rutefly (»ATPL«).
                  
               
                     (3)
                  
                  
                     I henhold til punkt MED.B.001, litra d), punkt 1), nr. i), er det alene indehavere af et CPL-, MPL- eller ATPL-certifikat, der ikke fuldt ud opfylder kravene til en klasse 1-helbredsgodkendelse, som kan indrømmes en operationel flerpilotbegrænsning (»OML«), der »kun er gyldig som eller med kvalificeret andenpilot«.
                  
               
                     (4)
                  
                  
                     Det Forenede Kongerige forklarer, at dispensationen var nødvendig af tre årsager. For det første mener Det Forenede Kongerige, at den nuværende ordlyd i punkt MED.B.001, litra d), punkt 1, nr. i), i forordning (EU) nr. 1178/2011 er i strid med Det Forenede Kongeriges »Equality Act 2010«, hvori det kræves, at der foretages rimelige tilpasninger for at undgå, at personer med handicap stilles ringere end ikke-handicappede. For det andet påberåber Det Forenede Kongerige sig hastende operationelle behov på grund af manglen på kvalificerede flyvebesætningsmedlemmer i Det Forenede Kongerige og forklarer, at dispensationen ville kunne hjælpe Det Forenede Kongerige med at imødegå denne systemiske udfordring. For det tredje finder Det Forenede Kongerige, at der var en uberettiget uoverensstemmelse mellem det nævnte punkt MED.B.001, litra d), punkt 1, nr. i), og punkt MED.A.030 i forordning (EU) nr. 1178/2011, hvor sidstnævnte henviser til både ansøgere og indehavere af et erhvervsmæssigt pilotcertifikat. Endelig gav Det Forenede Kongerige en beskrivelse af forskellige risikobegrænsende foranstaltninger, der ledsager denne dispensation.
                  
               
                     (5)
                  
                  
                     Efter at have foretaget en vurdering den 15. juli 2019 fremsatte Den Europæiske Unions Luftfartssikkerhedsagentur en negativ henstilling om dispensationen.
                  
               
                     (6)
                  
                  
                     Kommissionen er enig i agenturets henstilling.
                  
               
                     (7)
                  
                  
                     I henhold til artikel 71, stk. 1, i forordning (EU) 2018/1139 kan en medlemsstat kun indrømme enhver fysisk eller juridisk person, der er omfattet af nævnte forordning, dispensation »i tilfælde hvor disse personer er berørt af hastende uforudseelige omstændigheder eller har hastende operationelle behov«, og når alle betingelserne i litra a) til d), i nævnte artikel er opfyldt.
                  
               
                     (8)
                  
                  
                     Kommissionen finder, at dispensationen hverken er berettiget på grund af hastende uforudseelige omstændigheder, der berører personer, der ansøger om et CPL-, MPL- eller ATPL-certifikat, eller udgør et hastende operationelt behov for disse personer.
                  
               
                     (9)
                  
                  
                     Med hensyn til »hastende uforudseelige omstændigheder« eller »hastende operationelle behov« bemærker Kommissionen, at en person, der ansøger om et CPL-, MPL- eller ATPL-certifikat, og som har et specifikt helbredsproblem, slet ikke foretager flyveoperationer på grundlag af et CPL-, MPL- eller ATPL-certifikat. Faktisk ønsker en sådan ansøger blot at få adgang til luftfartserhvervet, og derfor kan der hverken påvises »hastende uforudseelige omstændigheder, der berører disse personer« eller »hastende operationelle behov«. Begrundelserne om en påstået forskelsbehandling ændrer ikke denne konklusion, da disse personers helbredstilstand hverken kan betegnes som »hastende« eller »uforudseelig«.
                  
               
                     (10)
                  
                  
                     Endvidere bemærker Kommissionen, at den indrømmede dispensation er af generel karakter og finder anvendelse på »enhver ansøger for så vidt angår den første udstedelse af en klasse 1-helbredsgodkendelse, der kræver et OML-certifikat«. Målet med dispensationen er derfor at ændre EU-retten generelt og at give en ny kategori af ansøgere mulighed for at ansøge om et OML-certifikat uden at adressere disse personers specifikke operationelle behov. Faktisk adresserer dispensationen det økonomiske problem, der vil kunne opstå som følge af en potentiel fremtidig mangel på piloter på luftfartsselskabsniveau, og ikke et hastende operationelt behov hos disse personer.
                  
               
                     (11)
                  
                  
                     Selv om Kommissionen anerkender, at problemet med mangel på piloter kan være et systemisk problem for visse medlemsstater, er sådanne begrundelser ikke omfattet af artikel 71, stk. 1, i forordning (EU) 2018/1139.
                  
               
                     (12)
                  
                  
                     Desuden finder Kommissionen, at dispensation ikke opfylder betingelsen i artikel 71, stk. 1, litra b), i forordning (EU) 2018/1139, fordi den ikke opfylder sikkerhedskravene og ikke er i overensstemmelse med de gældende væsentlige krav i forordning (EU) 2018/1139 og den relevante gennemførelsesretsakt, nemlig forordning (EU) nr. 1178/2011.
                  
               
                     (13)
                  
                  
                     Punkt MED.B.001, litra d), punkt 1, nr. i), i forordning (EU) nr. 1178/2011 er baseret på den betragtning, at kun erfarne piloter (dvs. indehavere af et CPL-, MPL- eller ATPL-certifikat) bør indrømmes dispensation fra visse helbredskrav, fordi en pilots erfaring hjælper denne med bedre at kunne klare stressfaktorer, der er forårsaget af helbredsproblemer. Sådanne erfarne piloter har også et godt kendskab til flyveplanlægning og kan derfor træffe passende sikkerhedsforanstaltninger, så snart de første symptomer på helbredsproblemer melder sig. Piloter med en sådan erfaring må kun flyve som eller med en kvalificeret andenpilot.
                  
               
                     (14)
                  
                  
                     På grundlag af det nuværende niveau for lægefaglig viden kan der ikke garanteres en tilfredsstillende grad af sikkerhed, når en uerfaren pilot konfronteres med sine helbredsproblemer, samtidig med at der opstår en stresset eller uventet udfordring under flyvningen. Selv om de fremskridt, der gøres inden for lægefaglig viden, måske vil kunne gøre det muligt at ophæve begrænsningerne for nogle af disse helbredsproblemer, bør sådanne afgørelser kun træffes under behørig hensyntagen til sikkerhedsaspekterne af hver enkelt kategori af helbredsproblemer og i samråd med læger og ikke baseres på én generel dispensation uden hensyntagen til nævnte aspekter. De risikobegrænsende foranstaltninger, som Det Forenede Kongerige har foreslået, ændrer ikke denne konklusion. Faktisk foreslog Det Forenede Kongerige ikke nogen risikobegrænsende foranstaltninger for dispensationen ud over den regelmæssige risikovurdering, der foretages under alle flyvemedicinske undersøgelser.
                  
               
                     (15)
                  
                  
                     Som følge heraf har gennemførelsen af dispensationen haft en negativ indvirkning på sikkerhedsniveauet, og dispensationen overholder ikke de overordnede sikkerhedsmål i forordning (EU) 2018/1139.
                  
               
                     (16)
                  
                  
                     Den 29. marts 2017 meddelte Det Forenede Kongerige sin beslutning om at udtræde af Unionen i henhold til artikel 50 i traktaten om Den Europæiske Union (TEU). I henhold til artikel 50, stk. 3, i TEU ophører traktaterne med at finde anvendelse på den udtrædende stat på datoen for udtrædelsesaftalens ikrafttræden eller, hvis en sådan aftale ikke foreligger, to år efter meddelelsen, medmindre Det Europæiske Råd efter aftale med den pågældende medlemsstat med enstemmighed beslutter at forlænge denne frist. Fristen er blevet forlænget to gange, senest ved Det Europæiske Råds afgørelse (EU) 2019/584 (3), hvorved fristen blev forlænget til den 31. oktober 2019.
                  
               
                     (17)
                  
                  
                     Den 11. januar 2019 gav Rådet ved afgørelse (EU) 2019/274 (4) bemyndigelse til undertegnelse af den udtrædelsesaftale, der blev opnået enighed om på forhandlerniveau den 14. november 2018. Unionen har bekræftet, at den er rede til hurtigt at undertegne og indgå udtrædelsesaftalen, hvis Det Forenede Kongeriges parlament godkender denne. I udtrædelsesaftalens fjerde del (5) er der fastsat en overgangsperiode, der begynder på datoen for aftalens ikrafttræden, og i hvilken EU-retten fortsat finder anvendelse på og i Det Forenede Kongerige som fastsat heri.
                  
               
                     (18)
                  
                  
                     Under alle omstændigheder finder denne afgørelse kun anvendelse, så længe EU-retten finder anvendelse på og i Det Forenede Kongerige —
                  
               VEDTAGET DENNE AFGØRELSE:
         
            Artikel 1
            Den dispensation fra kravene i punkt MED.B.001, litra d), punkt 1, nr. i), i bilag IV (Part-MED) til forordning (EU) nr. 1178/2011, der er indrømmet af Det Forenede Kongerige og meddelt Kommissionen, Den Europæiske Unions Luftfartssikkerhedsagentur og de øvrige medlemsstater den 19. oktober 2018, og som gør det muligt at give nye piloter dispensation fra visse flyvemedicinske krav, opfylder ikke betingelserne i artikel 71, stk. 1, i forordning (EU) 2018/1139.
         
         
            Artikel 2
            Denne afgørelse er rettet til Det Forenede Kongerige Storbritannien og Nordirland.
         
         
            Udfærdiget i Bruxelles, den 15. oktober 2019.
            
               
                  På Kommissionens vegne
               
               VIOLETTA BULC
               
                  Medlem af KOMMISSIONEN
               
            
         
         
            (1)  EUT L 212 af 22.8.2018, s. 1.
         
            (2)  Kommissionens forordning (EU) nr. 1178/2011 af 3. november 2011 om fastsættelse af tekniske krav og administrative procedurer for flyvebesætninger i civil luftfart i henhold til Europa-Parlamentets og Rådets forordning (EF) nr. 216/2008 (EUT L 311 af 25.11.2011, s. 1).
         
            (3)  Det Europæiske Råds afgørelse (EU) 2019/584 truffet efter aftale med Det Forenede Kongerige af 11. april 2019 om forlængelse af fristen i henhold til artikel 50, stk. 3, i TEU (EUT L 101 af 11.4.2019, s. 1).
         
            (4)  Rådets afgørelse (EU) 2019/274 af 11. januar 2019 om undertegnelse på Den Europæiske Unions og Det Europæiske Atomenergifællesskabs vegne af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 47 I af 19.2.2019, s. 1).
         
            (5)  Aftale om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT C 144 I af 25.4.2019, s. 1).